Cuneiform Tablet Kt 94/k 1123 (AKT 6b 408)
Cuneiform tablet, dated to the Old Assyrian Period (ca. 1950-1850 BC).
Genre: unknown
Transliteration:
a-na šu-ta-mu-zi e-lá-a a-šùr-ma-sú-wi ù en-um-a-šùr a-na a-šur-ma-sú-wi qí-bi₄-ma um-ma en-um-a-šùr-ma a-na-kam a-dí 5-ší-šu ù iš-ri-šu ta-áp-nu-a-ma um-ma a-ta-ma a-ḫi a-ta i-na qá-tim e-ri-tim lá wa-áš-ba-ku-ma lá a-ḫa-li-iq KÙ.BABBAR 2 ma-na KÙ.BABBAR ú e-li-iš dí-na-ma e-en₆ a-šur ù e-en₆ a-ḫa-tí-a kà-li-mì-ma ú a-dí ba-al-ṭá-ku-ni ú-lá a-ma-ší-kà ke-na a-wa-tum ša IGI a-šur ù i-li a-ba-e-ni ta-ta-ma-a-ni-ni i-na ku-ur-ṣí-im áp-ṭù-ur-ma ù i-a-tí iš-tí ṣa-bi-im 5 ú e-li-iš tù-uš-ta-ar-ší-a-ni-ma a-ma um-me-a-ni a-bi-a sí-ki ú-kà-lu-ú a-na É-bé-tí-kà ú-lá ú-ta-ší-ru-ni ša a-dí bé-tí-kà KÙ.BABBAR a-dí-na-ku-ni-ma e-ni-kà áp-té-ú a-ta té-ta-áp-ša-ni-ni DINGIR-lúm lu i-de₈ ša i-na ú-ṭí-i-tim e-ṭí-ru-kà-ni a-ta gi-mì-li tù-ta-er a-ḫa-ma 1 ma-na KÙ.BABBAR ší-im tí-il₅-tí-tí-iš ù me-er-i-tí-ša a ší-tí ta-dí-na-kum tí-il₅-tí-tí-iš i-na É-be-tí-a ta-qá-nam lá ta-mu-a ù iš-kà-ra-am e-pá-ša-am lá ta-mu-a ú ša-ba-áš pá-ni pí-ša-tí-kà tù-ma-na a-ḫa-ma 5 GÍN KÙ.BABBAR ú 2 na-ru-uq GIG a-na mu-lá-a a ší-tí-kà a-dí-in ù a-ma-at a-bi-kà a-dí ṣú-ḫa-ar-tim u₄-mì-ša-ma i-a-tí ú ku-a-tí ta-na-za-am um-ma a-ta-ma mì-ma pu-ru-i lá ta-ša-kán šé-bu-lá-tim ú-šé-ba-lá-ší-im 3 GÍN KÙ.BABBAR ú 1 na-ru-uq GIG a-dí-ší-im i-ša-at-kà e ta-li-ak tí-ir-ta-kà li-li-kam-ma tí-il₅-tí-tí-ša ú-lá IR-a-a a ší-mì-im lá-dí-ší-ma KÙ.BABBAR-pì lá-al-qé lu-mu-un li-bi-im ša-ni-am GAL lá ta-ra-ší-am a-ṣé-er ša ki-ma ku-a-tí tí-ir-ta-kà li-li-kam-ma a be-tí-kà lu-šé-ru-ni